Ջորջիանա Դրյու

Ջորջիանա Էմմա Դրյու (, հայտնի է նաև որպես Ջորջի Դրյու Բերիմոր, ), թատրոնի ամերիկացի դերասանուհի։

Բերիմոր դերասանական ընտանիքի անդամ։

Կենսագրություն 
Ջորջիանա Դրյուն ծնվել է 1856 թվականին Ֆիլադելֆիայում, նրա ընտանիքը` ծնողները դերասան Ջոն Դրյուն և Լուիզա Լեյն Դրյուն, եղբայրները՝ Ջոն Դրյուն և Սիդնի Դրյուն, քույրը՝ Լուիզան, բոլորը, բացառությամբ Լուիզայի եղել են դերասաններ։ 1872 թվականին կայացել է Ջորջիանա Դրյուի թատերական դեբյուտը «The Ladies' Rattle» բեմադրությամբ։ Նա հանդես է եկել Բրոդվեյի բազմաթիվ հիթերում, ինչպես օրինակ «Պիկե», «Ինչպես որ ձեզ դուր կգա»։ «Պիկե» բեմադրության ժամանակ հանդիպել է 26-ամյա անգլիացի երիտասարդ դերասան Մորիս Բերիմորին, որի հետ ամուսնացել է 1876 թվականի դեկտեմբերի 31-ին։ Նրանք ունեցել են երեք երեխա՝ Լիոնել, Էթել և Ջոն Բերիմորները։

Ըստ 2004 թվականի A & E-ի կենսագրական տվյալների` երջանիկ ամուսնությունը դարձել էր երերուն, քանի որ Մորիսը բազմաթիվ սիրավեպեր ուներ։ Ջորջիանան նույնիսկ պատրաստվում էր ամուսնալուծվել, բայց նրանք հաշտվեցին։ Մորիսը կնոջը խնդրեց իր և Հելենա Մոջեսկայի հետ շրջագայել` ներկայացնելով իր իսկ գրած պիեսը։ Տեղեկանալով, որ ամուսինն ու Հելենան վերսկսել են իրենց սիրավեպը, Ջորջիանան, որին Մորիսը հանձնել էր պիեսը, փակեց այն։ Հելենայի ամուսինը, պիեսի պրոդյուսերը, դատի տվեց նրան։ Ջորջիանայի գործողությունների իրական պատճառը մամուլում չհայտնվեց։

1890 թվականին Ջորջիանան մեծ հաջողություն ունեցավ Սենատոր պիեսում` հանդես գալով Ուիլյամ Հ. Քրեյնի հետ, 1891 թվականին հանդես է եկել որպես Պարոն Վիլկինսոնի այրիներից մեկը։ Նրա բեմական կարիերան ղեկավարում էր երիտասարդ առաջատար պրոդյուսեր Չարլզ Ֆրոհմանը, ով մեծ դեր է խաղացել նրա երեք երեխաների վաղ շրջանի, ինչպես նաև եղբոր` Ջոն Դրյուի կարիերայի կառավարման գործում։ 1891 թվականի դեկտեմբերին հիվանդությունը ստիպեց Ջորջիանային թողնել բեմը։ 1893 թվականին նա Էթելի հետ մեկնեց արևմուտք` տուբերկուլյոզի դեմ ենթադրյալ բուժում ստանալու համար, ինչն անարդյունք էր, և Ջորջիանան մի քանի ամիս անց մահացավ Կալիֆոռնիայի Սանտա Բարբարա քաղաքում։ Ջորջիանայի վերջին խոսքերը հետևյալն էին. «Օ՜, իմ խեղճ երեխաներ, ինչ է լինելու նրանց հետ»։ 13-ամյա Էթելը մոր մասունքները բերում է Ֆիլադելֆիա, որտեղ տիկին Դրյուն և Մորիսը հողին են հանձնում այն։

Ծանոթագրություններ

Արտաքին հղումներ 
 Encyclopædia Britannica

Ամերիկացի դերասաններ
Ամերիկացիներ իռլանդական ծագմամբ